Mudre izreke (Šarić)/Glava 13.
1 Mudar sin prima pouku, a podsmjevač ne sluša ukora. 

2 Od ploda riječi svojih nasitit će se svaki obilno; nevjernome čovjeku hoće se nasilja. 

3 Tko čuva usta svoja, čuva život svoj; tko razvaljuje usne svoje, propada. 

4 Puna je želja, ali bez uspjeha, duša lijenčine; želja se marljivih ljudi obilno utiša. 

5 Lažna riječ mrska je pravedniku, a bezbožnik upada u porugu i sramotu. 

6 Pravda štiti život nedužan; bezbožnost uništava grješnike. 

7 Gdjekoji se gradi bogat, a nema ništa, gdjekoji siromašan, a ima velik imetak. 

8 U bogatstvu njegovu otkup je za život njegov, a siromah ne treba slušati prijetnju. 

9 Veselo gori svjetlo pravednika, a svjetiljka se bezbožnika ugasi. 

10 Od oholosti biva samo svađa; tko se dade svjetovati, taj je mudar. 

11 Naglo zgrabljeno imanje prođe, a tko samo skuplja rukom, postane bogat. 

12 Dugo nadanje razboli srce, a drvo je života želja ispunjena. 

13 Tko prezire opomenu, sam sebi škodi; tko ima strahopoštovanje prema zapovijedi, toga dopadne plaća. 

14 Nauka je mudroga izvor života, da se umakne zamkama smrti. 

15 Dobro ponašanje donosi milost, a put je nevjernih ljudi tvrd kao kamen. 

16 Pametan čovjek čini sve promišljeno, a luđak se diči svojom ludošću. 

17 Bezbožan glasnik pada u nesreću, a vjeran, glasnik donosi spasenje. 

18 Siromaštvo i sramota stignu onoga, koji prezire ukor, a tko pazi na pouku, dođe do časti. 

19 Ispunjena je želja slast srcu, a luđacima je mrsko kloniti se oda zla. 

20 Opći s mudrima i bit ćeš mudar; a tko se druži s luđacima, zlo će proći. 

21 Grješnike progoni nesreća; pravednicima vraća On dobrom. 

22 Unučadi ostavlja dobar čovjek baštinu, a grješnikovo imanje čuva se pravedniku. 

23 Krčevina siromaha donosi izobilja hrane, a nepravda neke upropasti. 

24 Tko štedi prut, ne ljubi sina svojega, a tko ga ljubi, kara ga za vremena, 

25 Pravednik ima za pojesti, dok se ne nasiti; trbuh bezbožnicima mora životariti. 

Mudre izreke (Šarić)